Bányaló

Az említett fogpiszkálóra robbant kontrámat Bányavári Gábor

„Bányaló” vette kezelésbe. Én nem hittem, hogy lesz belőle valami,

de kitartó munkával megcsinálta, sőt állati jó hangja lett. Más nem

fogna bele ilyen munkába, „Inkább dobd ki!”, mondaná, de Gábor

mint kontrás nem ismert lehetetlent. Egy idő után elterjedt, hogy ő a

mágus, aki jó hangszereket produkál. Sok tanfolyamon tanítottunk

abban az időben, és ha valakinek hangszer kellett, én vittem neki

Bányalótól. Húsz hangszert biztosan eladtam neki, vagy többet, de

azóta nekem ingyen javítja a hangszereimet.

Egyszer elvittem „a szuper kontrámat” javíttatni hozzá. Nem cseréltem

volna senkivel, az volt a legendás fekete kontrám. Bányaló

elvállalta a munkát, mondta, hogy pár nap múlva kész. Mentem is

a hangszerért, és Gábor furcsán odalökte a szája sarkából, hogy ott

van bent, válassz! Bementem a kis műhelybe, és nem találtam a

hangszeremet.

– Bányaló! Hol a kontrám? – kérdeztem.

– Ne haragudj, de eladtam! – jött a válasz.

Nem hittem el, megőrültem az idegességtől, de sokat nem tudtam

csinálni.

– Válassz magadnak egy másikat! – lökte oda.

Én az ott lévő tíz-tizenkét hangszerből kiválasztottam egyet, elhoztam

és azon muzsikáltam.

Eltelt vagy húsz év, és egyik este elmentem a Molnár utcai táncházba,

ahol akkor már a Kalamajka együttes játszott. Dövényi Péter

„Döfi” kontrázott. Hallgattam őket, szépen muzsikáltak, majd a szünetben

beszélgetésbe elegyedtünk.

– Hú, de jó kontrád van, honnan vetted? – kérdezem.

– Képzeld el, elvittem a kontrámat javítani Bányalóhoz, és eladta

az enyémet, nem volt mit tenni, a meglévőkből választottam ezt –

mondja.

– De akkor ez az én kontrám!

Megfordítom, és a jellegzetes szúette csík is benne volt. Hát most

mit csináljak? Azt mondtam:

– Használd egészséggel!